Pot sonder deksel? Nooi 'n maat om vir jou te skryf | Maroela Media
Pot sonder deksel? Nooi 'n maat om vir jou te skryf
Voel jy as't ware soos 'n pot sonder 'n deksel? Hier is jou kans!
Maar dis mos waarom Maroela Media die lekkerste kuierplek op die internet is: Hier geld geen aandklokreël of inperkingsregulasies nie. Met "Pot soek 'n deksel" wil ons jou help om in hierdie tyd 'n maat te kry – of dit nou sommer net 'n penvriend, 'n platoniese vriend of vriendin, of 'n lewensmaat is.
Wil jy inskryf? Vertel ons bietjie meer van jouself – wie jy is, jou ouderdom, in watter dorp/stad jy woon, waarvan jy hou, watter stokperdjies jy graag beoefen en stuur selfs ook 'n foto van jouself as jy wil. Jy kan ook kies of jy slegs jou voornaam of 'n skuilnaam wil gebruik waaronder jou plasing verskyn.
Laat weet ons dan ook van wie jy graag sal wil hoor – of dit 'n man of 'n vrou moet wees, in watter ouderdomskategorie hulle moet wees, en selfs ook as jy verkies dat hulle naby aan jou dorp of stad moet woon. Laat weet sommer gerus ook of jy op soek is na 'n romantiese of platoniese vriendskap.
Wees gerus 'n bietjie kreatief met jou inskrywing en vertel iets van jouself wat nie alombekend is nie!
Slegs 'n keur van dié inskrywings word uiteindelik op Maroela gepubliseer en jou persoonlike besonderhede word glad nie bekendgemaak nie. Persone wat belangstel om terug te skryf, stuur hulle brief direk vir ons en ons voorwaarts die skrywe aan jou. Dit bly dan jou keuse vir wie jy wil terugskryf.
Jy moet natuurlik enkellopend wees as jy belangstel om met iemand kontak te maak. Onthou dat alle reëls steeds geld vir enigiemand wat jy oor die internet ontmoet – wees versigtig en maak seker van iemand se ware identiteit voor jy inligting soos jou telefoonnommer of woonadres met iemand deel! Die sluitingsdatum om jou skrywe in te dien is 23 Augustus 2020 om 23:45.
Waarvoor wag jy? Skryf nou in (let op dat jy eers 'n Maroela-fonteiner moet wees as jy wil inskryf en dus op die "word deel"-knoppie moet klik – word gerus 'n inwoner, jou verblyf is gratis! Sodra jy jou intrek geneem het, kan jy die vorm kom voltooi)
Jy moet ingeteken wees om die vorm in te vul. Teken in of word deel
As jy inskryf vir dié veldtog, stem jy in dat jou inskrywing op Maroela Media se webwerf en sosiale media gedeel mag word (met die skuilnaam/noemnaam wat jy verskaf).
As jy 'n foto vir ons aanstuur, stem jy in dat dié foto op Maroela Media en sosiale media gedeel mag word indien jou inskrywing ingesluit word in die plasings.
Slegs persone ouer as 18 sal in aanmerking kom vir die veldtog.
Slegs inskrywings van enkellopende persone (ongetroud/geskei/weduwee/wewenaar) kom in aanmerking vir plasing op Maroela Media.
Die beoordelaars se beslissing oor die hoeveelheid plasings en watter plasings uiteindelik op Maroela gedeel word, is finaal en geen korrespondensie sal daaroor gevoer word nie. Maroela Media is onder geen verpligting om jou inskrywing te publiseer nie.
Die sluitingsdatum om jou skrywe in te dien, is 23 Augustus 2020.
Met jou inskrywing gee jy toestemming dat jou noemnaam/skuilnaam, jou beskrywing, die beskrywing van die tipe persoon van wie jy graag wil hoor en jou foto op Maroela Media gepubliseer mag word as deel van hierdie veldtog.
Maroela Media kan nie verantwoordelik gehou word vir die aard van die reaksies wat jy ontvang, indien dit nie in lyn is met jou verwagtinge nie.
Maroela Media aanvaar nie verantwoordelikheid vir enige korrespondensie tussen twee partye nadat die eerste kontak by Maroela bewerkstellig is nie, en sal nie betrokke raak by enige van hierdie korrespondensie nie.
Indien jy kies om jou persoonlike kontakbesonderhede met iemand te deel wie se korrespondensie ons vir jou aangestuur het, is dit jou eie keuse waarvoor Maroela Media nie verantwoordelikheid kan aanvaar nie.
Maroela Media sal, so ver dit vir ons moontlik is, probeer om die egtheid van inskrywings te verifieer, maar deur in te skryf, vrywaar jy Maroela Media onvoorwaardelik van enige skade, beserings of verliese wat mag voortspruit uit jou kontak met enige derdeparty.